Ειδική Έκθεση αριθ. 11/2003 του Ελεγκτικού Συνεδρίου

της 2ας Μαρτίου 2004

που αφορά το Χρηματοδοτικό Μέσο για το Περιβάλλον (πρόγραμμα LIFE)

(2004/C 61/01)

ΤΟ ΣΥΜΒΟΥΛΙΟ ΤΗΣ ΕΥΡΟΠΑΪΚΗΣ ΕΝΩΣΗΣ,

1. ΔΕΧΕΤΑΙ ΕΥΝΟΪΚΑ την Ειδική Έκθεση αριθ. 11/2003 του Ελεγκτικού Συνεδρίου, το οποίο εξέτασε τη σύλληψη, τη διαχείριση και την εφαρμογή του Χρηματοδοτικού μέσου για το περιβάλλον (πρόγραμμα LIFE).

2. ΣΥΜΦΩΝΕΙ με τη διαπίστωση του Ελεγκτικού Συνεδρίου ότι, το LIFE απετέλεσε σημαντικό μέσο της πολιτικής της Κοινότητας για το περιβάλλον, ΥΠΕΝΘΥΜΙΖΕΙ δε ότι το πρόγραμμα LIFE εξακολουθεί να είναι το μόνο όργανο υποστήριξης αυτής της πολιτικής.

3. ΣΗΜΕΙΩΝΕΙ ότι ο έλεγχος του Ελεγκτικού Συνεδρίου εστιάσθηκε ιδιαίτερα στη δεύτερη φάση του προγράμματος LIFE (1996 ως το 1999).

4. ΣΗΜΕΙΩΝΕΙ ΠΕΡΑΙΤΕΡΩ ότι οι κύριες συστάσεις του Ελεγκτικού Συνεδρίου είναι οι εξής:

α) να καταστεί σαφέστερος ο ρόλος του LIFE, ιδιαίτερα στις σχέσεις με τα Προγράμματα Δραστηριοτήτων για το Περιβάλλον, και να καθοριστούν οι ακριβείς στόχοι του μέσου, με αριθμητικά στοιχεία, όταν αυτό είναι δυνατόν,

β) να βελτιωθούν οι τρέχουσες διαχειριστικές διαδικασίες της Επιτροπής. Ιδιαίτερα το Ελεγκτικό Συνέδριο συνέστησε:

i) να βελτιωθούν οι μεταξύ υπηρεσιών διαβουλεύσεις, ώστε να αποφεύγεται η διπλή χρηματοδότηση,

ii) τη χρησιμοποίηση εξωτερικών εμπειρογνωμόνων για την αξιολόγηση των προτάσεων που υπάγονται και στα τρία σκέλη του προγράμματος LIFE, ώστε να εξασφαλισθεί η διαφάνεια των διαδικασιών, και

iii) την θέσπιση ακριβέστερου ορισμού του επιλέξιμου κόστους, και την βελτίωση των ελέγχων των αγορών γαιών,

γ) να βελτιωθούν η παρακολούθηση, ο έλεγχος και η αξιολόγηση που διενεργεί η Επιτροπή, περιλαμβανομένων:

i) της διατήρησης και, αν είναι δυνατόν, επαύξησης του αριθμού και της ποιότητας των επιτοπίων ελέγχων των σχεδίων,

ii) απ' ευθείας εξωτερικών λογιστικών ελέγχων των σχεδίων, και

iii) της εισαγωγής στη στρατηγική για την διάδοση των αποτελεσμάτων των σχεδίων, οργάνων ανάλυσης της αποτελεσματικότητας και μέτρησης της επίδρασης των σχεδίων,

δ) να δοθεί μεγαλύτερη προσοχή στην χρησιμοποίηση των αποτελεσμάτων των σχεδίων, ώστε να εξασφαλισθεί η επίτευξη ικανοποιητικής σχέσης μεταξύ χρηματοδότησης και επίτευξης των στόχων περιβαλλοντικής πολιτικής.

5. ΕΚΤΙΜΑ την εποικοδομητική ανταπόκριση της Επιτροπής στην Ειδική Έκθεση και ΣΗΜΕΙΩΝΕΙ, ιδιαίτερα, ότι η Επιτροπή έχει ήδη θεσπίσει μέτρα που έχουν βελτιώσει τη διαχείριση της τρέχουσας τρίτης φάσης (2000 ως το 2004), τηρώντας τις κατευθύνσεις πολλών από τις συστάσεις της Επιτροπής.

6. ΔΕΧΕΤΑΙ ΕΥΝΟΪΚΑ την έκθεση που η Επιτροπή απέστειλε στο Ευρωπαϊκό Κοινοβούλιο και το Συμβούλιο, με ημερομηνία 5 Νοεμβρίου 2003, σχετικά με την ενδιάμεση επισκόπηση του κανονισμού (ΕΟΚ) αριθ. 1655/2000, η οποία, καίτοι, αφορά την τρέχουσα φάση του προγράμματος LIFE, βασίζεται κατά πολύ σε σχέδια που χρηματοδοτήθηκαν στα πλαίσια της προηγούμενης περιόδου του προγράμματος LIFE, ΣΗΜΕΙΩΝΕΙ δε ότι η εν λόγω έκθεση συνιστά να απλοποιηθεί η διαχείριση του μέσου, να βελτιωθεί η στόχευση στις προτεραιότητες του Έκτου Προγράμματος Δραστηριοτήτων για το Περιβάλλον και να βελτιωθεί η χρήση και διανομή των αποτελεσμάτων, πράγμα που ομοίως συμπίπτει με τις συστάσεις του Ελεγκτικού Συνεδρίου.

7. ΥΠΟΣΤΗΡΙΖΕΙ την πρόσφατη πρωτοβουλία της Επιτροπής να προτείνει παράταση της παρούσας φάσης του προγράμματος LIFE ως το 2006, και να ενσωματωθούν στην παράταση αυτή ορισμένες άλλες συστάσεις του Ελεγκτικού Συνεδρίου.

8. ΕΚΦΡΑΖΕΙ ορισμένες επιφυλάξεις σχετικά με τις συστάσεις του Ελεγκτικού Συνεδρίου που αφορούν τον προσδιορισμό του επιλέξιμου κόστους ως προς τα εργατικά και την αγορά γης, και ΦΡΟΝΕΙ ότι οι συστάσεις αυτές θα απαιτήσουν προσεκτική εξέταση.

9. ΚΑΛΕΙ την Επιτροπή να τηρεί τις λοιπές συστάσεις της ειδικής έκθεσης και της ενδιάμεσης επισκόπησης κατά τη μελλοντική διαχείριση και εφαρμογή του προγράμματος LIFE.